།མཁས་གྲུབ་ཐམས་ཅད་མཁྱེན་པས་མཛད་པའི་ཡིག་ཆུང་ཉེར་གཅིག་རྣམས་འདིར་ནི་རིམ་བཞིན་གནས་པ་ལེགས།།༄༅།།ན་མ་ཤྲིཀ་ལ་ཙཀྲ་ཡེ།དཔལ་ལྡན་བླ་མ་ཐུགས་རྗེ་ཆེན་པོ་དང་ལྡན་པ་རྣམས་ཀྱི་ཞབས་ལ་གུས་པས་ཕྱག་འཚལ་ལོ།།ལུས་རྣམ་སྣང་གི་ཆོས་བདུན་དང་ལྡན་པའི་སྨིན་མའི་དབུས།དབུ་མའི་རྩ་ནང་དུ་སེམས་དང་མིག་འབྲས་གཉིས་སྣའི་ཕྱོགས་སུ་ཧྲིལ་བྱས་ལ་ཕྱེད་མིག་གྱེན་དུ་ཕྱོགས་པའི་ལྟ་སྟངས་ཀྱིས་རྩ་གཉིས་འཕྲད་པ་དབུ་མའི་ནང་དུ་བསྒོམ་པ་ཡིན་པས།རྩ་འཁོར་ནས་ཐད་དཀར་སོར་གཅིག་ན་ཡོད་པ་དང་མི་འགལ་ལོ།།དེ་ལྟར་མཚན་མོ་དང་ཉིན་མོའི་རྣལ་འབྱོར་བསྒོམས་པས།རྟགས་བཅུ་གཉིས་གོ་རིམ་ངེས་ཅན་དུ་རྫོགས་པ་དེ་བསམ་གཏན་གྱི་ཡན་ལག་ལྔའི་སྒོ་ནས་བརྟན་པར་བྱེད་དགོས་སོ།།དེ་ལྟར་ཡིན་ཡང་།དེ་ལྟར་གོ་རིམ་ངེས་པའི་སྒོམ་པ་མིན་ཡང་།རྟགས་བཅུ་པོ་གོ་རིམ་ངེས་ཅན་རྫོགས་པར་འཆར་བ།གསལ་བ།སྲ་བ་རང་གི་ལུས་ཀོར་གྱིས་འཁོར་བ་འབྱུང་ཡང་།རྟགས་བཅུ་གཅིག་པ་དུས་ཀྱི་རྩ་ལ་མཐོང་བ་ཅུང་ངེས་དཀའ་བས།དེ་མཐོང་བར་བྱེད་པ་དང་།ཁྱད་པར་གསང་འདུས་སོགས་སུ་གཉིད་ཀྱི་འོད་གསལ་རླུང་སྟོབས་ཀྱིས་ཟིན་པ་དང་།བླ་མའི་མན་ངག་གིས།ལུས་ཀྱི་ནང་རྩ་འཁོར་གྱི་དབུས་ན།ཕྱི་རོལ་དུ་ལོགས་སུ་མཚོན་བྱེད་ཀྱི་སྒྱུ་ལུས་ལྡང་ནུས་པ་ཡོད་པ་བཞིན་དུ།འདིར་ཡང་དགའ་བཞིའི་མཐར་ལུས་ཀྱི་ནང་རྩ་འཁོར་གྱི་དབུས་དེ་ཉིད་དུ་རྗེས་དྲན་རྗེས་མཐུན་པར་ལྡང་བ་འོང་ལ།དེའི་རྒྱུར་ད་ལྟར་གྱི་སྟོང་གཟུགས་རྣམས་ལ།རང་གི་སེམས་ཀྱིས་དབང་ཐོབ་ནས་འདུག་པ་ཙམ་གྱིས་རྗེས་སུ་བྱེད་པ་སྒྲུབ་པ་ཡིན་ནོ།།དེ་དག་ནི་སྣོད་བཅུད་རྣམས་མཐའ་ནས་རིམ་པ་བཞིན་དུ་བསྡུད་དེ།རྣལ་འབྱོར་པ་རང་གི་ལུས་ཀྱི་ནང་དུ་འཇུག་པ་དང་།སྨིན་མའི་དབུས་ཀྱི་རྩ་འཁོར་གྱི་དབུས་སུ་བསྡུས་ལ།སྔར་བཤད་པའི་སེམས་དང་ལྟ་སྟངས་དང་།མིག་འབྲས་གཉིས་སྣའི་ཕྱོགས་སུ་ཧྲིལ་ཏེ།བྱ་བ་གསུམ་དུས་གཅིག་ཏུ་བྱས་ནས།དམིགས་རྣམ་སྐྱོང་བ་དང་།རེས་འགའ་སྟོང་གཟུགས་རྣམས་ལ་དགོས་སུ་དེ་ལྟར་བྱས་སོ།།རྟགས་ཀྱི་སྟོང་གཟུགས་དབུ་མའི་རྩ་འཁོར་གྱི་ཐད།ནམ་མཁར་འདུག་པ་རྣམས་ཀྱི་ནང་ནས།གང་འདོད་པ་ཅིག་རྩ་འཁོར་གྱི་དབུས་སུ་འདུག་པར་བསྒོམས་ནས་གཟུངས་ནས།སྔར་ལྟར་བསྐྱངས་པས་གང་བཟུང་བ་མ་གཏོགས་གཞན་ཀུན་དག་ནས་འགྲོའོ།།བསམ་གཏན་གྱིས་བརྟན་པར་བྱེད་པ་ལའང་ཡན་ལག་ལྔའི་སྟེང་དུ་འདི་མཛད་དོ།།རྡོར་བཟླས་སོགས་སྲོག་ཐུར་གང་རུང་རེ་ལ་དམིགས་པ་བུམ་པ་ཅན་སོགས་གཉིས་ཀ་ལ་དམིགས་པའི་སྲོག་ཐུར་དབུ་མར་བསྲེ་བ་སྲོག་རྩོལ་དང་།སྲོག་ཐུར་བསྲེས་པ་རྩ་འཁོར་དྲུག་གི་ལྟེ་བར་སེམས་རྟེན་གྱི་ཐིག་ལེ་དང་གཅིག་ཏུ་དམིགས་པས་ན་འཛིན་པའོ།།དེ་ལྟར་ན་གཏུམ་མོ་འབར་བ་ལ་གེགས་མེད་འདི་མཛད་དོ།།རླུང་དབུ་མར་ཞུགས་པའི་རྟགས་སྣ་སྒོར་ངེས་ཅན་དུ་གྱུར་པ་ན་སྲོག་ཐུར་སོགས་རང་གི་རྒྱུན་ཅིག་ཏུ་འདུས་པ་དང་།བོངས་ཚོད་སྲན་མའམ་ཉུངས་དཀར་གྱི་ཚད་ཙམ་ཁ་དོག་སྔོ་ལ།དམར་བའི་མདངས་ཅན།ལྟེ་བའི་རྩ་འཁོར་གྱི་དབུས་སུ་བཞག་ལ་སེམས་བཅུག།འགྲོ་འོང་བཀག་ན་མི་བདེ་མེད་ཙམ་དུ་གཟུང་བར་བྱའོ།།འདི་ལ་གནས་ཆ་རྙེད་ན་གོ་རིམ་ངེས་པའི་འཛིན་པ་ལྟ་བུ་ཁམས་གསུམ་པའི་སྟོང་གཟུགས་མི་འཆར་ཡང་།སོར་བསམ་གྱི་གཟུགས་རྙེད་ནས་ཞུགས་པ་ཡིན་པས་སྟོང་གཟུགས་དུ་མ་འཆར་དགོས་ཀྱང་དགོས་ལ།འཆར་ཡང་འཆར་རོ།།དེ་ལྟར་བྱས་ཀྱང་སྲོག་འཆིངས་བའམ།འཛིན་པ་མཐར་ཕྱིན་ཀྱང་དབུ་མ་ནས་གཏུམ་མོ་བསྐུལ་བའི་སྟོབས་ཀྱིས།ཞུ་བདེ་མཚན་ཉིད་ཚང་བ་མེད་པའི་དབང་པོའི་རིགས་ཡོང་སྟེ།སོ་སོར་བསྡུད་པ་ལ་སོགས་པས་སྔགས་པ་རྣམས་ཀྱི་འདོད་པ་ཞེས་པ།ལྷན་སྐྱེས་ཀྱི་བདེ་བ་མཚན་ཉིད་ཚང་བ་མ་གྲུབ་ན།ནོར་བུར་ནཱ་ད་སྒོམ་གསུངས་པས།ལུས་ཀྱི་འདུག་སྟངས་རྐང་པ་གཡོན་པའི་རྟིང་བས།རྡོ་རྗེའི་རྩ་བ་གཡོན་པ་མནན།གཡས་པའི་སོར་མོའི་རྩེ་མོ་གཡོན་པའི་པུས་མོའི་འོག་ཙམ་དུ་ཚུད་པ་བྱེད།ལག་པ་རྡོ་རྗེ་ཁུ་ཚུར་གཡོན་ནང་དུ་འོང་བར་བྱས་ནས་སྙིང་ཁར་བསྣོལ།ནཱ་ད་རླུང་ཧཱུཾ་གི་སྒྲ་ཅན་བྱ་བ་ལ་བཤད་ཀྱང་།རྡོ་རྗེ་ནོར་བུའི་དབུས་ན་རྩ་དབུ་མའི་མར་སྣ་ཡོད་པས་དེའི་ནང་དུ་ཧཱུཾ་ཡིག་ཉུང་འབྲུ་ཙམ་མགོ་ཐུར་དུ་ལྟ་བ་རྩེ་མོ་ཕྱི་ན་ཉུག་ཙམ་ཅིག་དང་ལྟེ་བ་མན་ཆད་ཀྱི་རོ་རྐྱང་དབུ་མ་གསུམ་གསལ་བཏབ།མགོ་མདུན་དུ་བསྒུར་བྱས་ཏེ།སྣ་ནས་ཧཱུཾ་ཞེས་པ་རླུང་གི་སྒྲ་དྲག་པོ་ཅིག་བྱེད་པ་དང་ལྷན་ཅིག་ཏུ་ནོར་བུའི་ནང་གི་རླུང་དེ་རོ་རྐྱང་ལ་མ་ཤོར་བ་བྱས་ནས་བསྒྲིམས་ཏེ།སྒྱུ་མ་ཕྱི་ནང་ལོག་པ་ལྟར་ཧྲིལ་བྱས་ཏེ།མགོ་བོ་གྱེན་དུ་ལྟས་ལ་དབུ་མའི་ནང་ནས་ཡར་འཐེན་ཏེ།ལྟེ་བའི་རྩ་འཁོར་གྱི་དབུས་སུ་སེམས་དང་ལྷན་ཅིག་བཞག་རྐང་སོར་རྣམས་ལེགས་པར་བསྐུམས་ཤིང་།མིག་གི་ལྟ་སྟངས་སོར་བསྡུད་དང་འདྲ་བར་བྱའོ།།འདི་ལ་ལུས་ཀྱི་འདུག་སྟངས་དང་ཧཱུཾ་ཡིག་གི་སྒྲ་དྲག་པོ་བྱ་བ་གཙོ་བོ་ཡིན་ལ།ཡུན་རིང་ན་རྟག་ཏུ་མི་འབྱུང་གསུང་ངོ་།།འདི་ལ་ལོངས་སྤྱོད་ཀྱི་སྐབས་འཆིར་བའི་བཙན་ཐབས་གཉིས་ཀ་ལ་རླུང་མཉམ་རྒྱུར་སོང་ན་མ་རྟོགས་མི་ཉན་ནོ།།དེ་ལྟར་བྱས་པས་དབུ་མ་ནས་གཏུམ་མོ་ཚུལ་བཞིན་འབར་ཏེ།དགའ་བཞིའི་ལྷན་སྐྱེས་བདེ་བ་ཆེན་པོས་སྟོང་པ་ཉིད་ཀྱི་དོན་ངེས་པར་བྱས་པའི་མཐར་ཕྱག་རྒྱ་ཆེན་པོ་དྲན་པ་ཙམ་གྱིས།ལུས་མ་བརྟགས་པའི་སྟོང་གཟུགས་ཡབ་ཡུམ་དུ་ཤར་བ་རྗེས་དྲན་ནོ།།སྲོག་འཛིན་གྱི་ཏིང་ངེ་འཛིན་མཚན་ཉིད་ཚང་བ་མ་ཐོབ་ཀྱང་དགའ་བཞི་རིམ་ཅན་དུ་ངེས་པའི་མཐར།སྟོང་གཟུགས་རྗེས་མཐུན་པ་འདོད་ལྷའི་རྣམ་པ་ཅན་དང་།རྡུལ་ཕྲ་རབ་ཀྱི་རྣམ་པ་ཅན་ལ་སོགས་པས་འཁྱུད་དེ་མི་འགྱུར་བའི་བདེ་བ་ཆ་མཐུན་ཙམ་ཞིག་སྟེར་བ་འོང་བས་དེ་དྲན་པས་ལྡང་བ་ལ་ནི།འཛིན་པའི་དུས་སུ་སྟོང་གཟུགས་དུ་མ་ཤར་བ་ན།འདིར་རྗེས་དྲན་དུ་ལྡང་མཉམ་པའི་འདུན་པ་དྲག་པོ་དང་།བསམ་གཏན་གྱི་སྐབས་སུ་སེམས་ཀྱི་དབང་ཐོབ་པར་སྒྲུབ་པ་དེ་ལ།འདི་དག་མཐུན་པ་ཙམ་རྗེས་སུ་བྱེད་པ་ཡིན་པས།དགའ་བཞིའི་མཐར་དྲན་པར་བྱས་ལ།ལྡང་སྙམ་པའི་འདུན་པ་དྲག་པོ་བྱའོ།།འཛིན་པའི་སྐབས་སུ་དེ་ལྟར་བྱེད་པ་ཡང་།གཏུམ་མོ་མ་འབར་གོང་དུ་སེམས་རྟེན་ལ་གནས་ཆ་རྙེད་ནས་སྟོང་གཟུགས་ཤར་བའི་དུས་ན་ཡིན་ནོ།།ཡན་ལག་བཞི་པའི་རྗེས་དྲན་མཚན་ཉིད་ཚང་བར་ལྡང་གསུང་ངོ་།།ལྷ་མོ་དེས་བདེ་བ་མི་སྟེར་བའི་གང་ཟག་འོང་སྟེ་གཟུགས་རྣམས་ཀྱིས་མགུ་བར་མ་གྱུར་ན་ཞེས་པས་སྟོང་གཟུགས་ཀྱིས་མཆོག་ཏུ་མི་འགྱུར་བའི་བདེ་བ་སྟེར་བ་མ་ཉན་ན་ཞེས་པ་ཡིན་པས།ལས་རྒྱ་དང་སྙོམས་པར་འཇུག་པ་ཡིན་ནོ།།དེ་སྲོག་རྩོལ་དུ་འགྲོ་བ་ལ་དོན་དེ་རྣམས་ཚང་དགོས་ཏེ།མཚན་ཉིད་ཀྱི་ཡུལ་ངོས་བཟུང་བ།དབང་གིས་སྣོད་རུང་དུ་བྱ་བ།དམ་ཚིག་དང་སྡོམ་པ་དག་པ།སྔགས་དང་རྒྱུད་ཤེས་པ།སྟོང་ཉིད་ཀྱི་ལྟ་བ་ཕུ་ཐག་ཆོད་པར་གོ་བ་དང་ལྔ་དགོས་སོ།།ཞེས་འབྱུང་ཡང་།ཡུལ་ནི་རྟོག་པའི་ཤེས་པས་བརྟག་ན་མེད་པར་འདུག་གསུང་ངོ་།།དེའང་མཚན་ཉིད་ཚང་བ་ཐོབ་པ་དང་།རྩ་ལྟུང་གིས་མ་གོས་པ་ངེས་པར་དགོས་སོ།།བཞི་པ་རྒྱུད་དོན་མཐའ་དག་པ་ཤེས་པ་མ་རྙེད་ཀྱང་།མཁའ་གསང་བྱིན་གྱིས་རློབས་པ་དང་།ལྷའི་རྣལ་འབྱོར་ལ་བྱང་བ།དགའ་བཞི་བསྐྱེད་པའི་ས་ཚིགས་ལ་མཁས་ཤིང་དམིགས་ཕྱེད་པ་མ་མཐར་དགོས་སོ།།ཡབ་ཡུམ་གཉིས་དབུ་མའི་མར་སྣ་ཚོལ་བ་དང་།སྤྲོད་འཆིང་ལ་མཁས་པ་གཙོ་བོ་ཡིན་ནོ།།སྐྱེ་གནས་ཨ་ལས་པདྨར་བསྐྱེད་པ་དེའི་དབུས་ན།དྷཱུ་ཏཱི་ཧཱུཾ་ལས་བསྐྱེད་པ་དེ་སོར་མོ་དྲུད་པས་རྙེད་པ་དང་།དྷཱུ་ཏི་སད་ནུས་ཀྱང་ཁུ་རུལ་སོགས་ཀྱི་དྲི་མས་ཁ་འབྱར་བར་ཡོད་པ་དེ།ལྕེ་རྩེ་ལ་ཧྲི་བཀོད་དེ་ཆོས་འབྱུང་དུ་བཅུག་ནས་དྲུད་པས་སད་དེ།ལས་སུ་རུང་ནས་ཁ་བ་ལ་རེག་པ་ལྟར་ལྕེ་རྩེ་དྲུད་དེ་དེ་མ་བྱུང་བར་དུ་བསྒུལ་ཏེ།དེ་ལྟར་སད་ན་ཡབ་ཀྱི་རྡོ་རྗེ་ལས་སུ་རུང་བས།ཡུམ་གྱི་པདྨ་ཁ་འབྱེད་ནུས་པ་ལྟར།རྡོ་རྗེའི་དབུས་ནོར་བུའི་ནང་ཨ་ལས་པདྨར་བསྐྱེད་པ་ཡང་།ཡུམ་དེས་འབྱེད་ནུས་ཏེ་དེ་ནི་ཆོས་ཉིད་ཡིན་ནོ།།དེ་ལྟར་གྱུར་པ་དང་།ཕན་ཚུན་བཅུག་ལ་ནོར་བུའི་དབུས་ཞེས་པ་མགྲིན་པ་མགོ་ཁྱེར་གྱི་དབུས་ན་རྩ་འཁོར་ཡོད་པས།དེར་ཡབ་ཀྱི་རྡོ་རྗེས་སླེབ་པ་ངེས་པར་དགོས་སོ།།རིགས་བརྟག་པའི་ཚེ་ཆོས་འབྱུང་གི་ནང་འཕྲ་ཞིང་རིང་བ་འབྲིང་དུ་གསུངས་པ་བཞིན་ནོ།།ལྔ་པ་ནི།དེ་དུས་ཡེ་ཤེས་བདེ་བ་ཆེན་པོའི་ངོ་བོར་སྐྱེས་ཡོད་པས་དོན་དྲན་པ་ཙམ་གྱིས་བདེ་སྟོང་སྦྱོར་ནུས་སོ།།དྲན་རྒྱུའི་ལྟ་བ་ནི།གཅིག་དུ་བྲལ་གྱི་གཏན་ཚིགས་གང་རུང་ཅིག་གིས་ལེགས་པར་གཏན་ལ་འབེབས་ནུས་པ་གཅིག་དགོས་སོ།།དེ་ལྟ་ཡིན་ན་ལག་ཏུ་བླང་དུ་ཡོད་དོ།།འདི་རྗེས་དྲན་སྒྲུབ་བྱེད་དུ་ཡང་གསུངས་པས།དེ་ལྟར་དུ་ཤེས་དགོས་སོ།།གོང་དུ་བཤད་པའི་སྟོང་གཟུགས་ཕྱག་རྒྱ་ཆེན་པོ་དང་སྙོམས་པར་ཞུགས་ནས།མཆོག་ཏུ་མི་འགྱུར་བའི་བདེ་བ་ཆེན་པོ་ཉམས་སུ་མྱོང་བ་ནི།ཡན་ལག་དྲུག་ཀའི་ཏིང་ངེ་འཛིན་ཡིན་ནོ།།བདེ་བ་དེས་རང་བཞིན་མེད་པའི་དོན་ལ་མཉམ་པར་བཞག་པས་བདེ་བ་སྟེར་བ་ནི།སྟོང་ཕྱོགས་ཀྱི་བདེ་བ་ཆེན་པོའོ།།དྲིལ་བུ་ཞབས་ཀྱིས་ལྷན་སྐྱེས་ཀྱི་གཏུམ་མོར་བཤད་པ་ཡང་འདི་ཉིད་དོ།།འདི་གཉིས་སྤེལ་མར་ཉམས་སུ་བླངས་པས་འབྲས་བུ་མྱུར་དུ་འཐོབ་ཅེས་གསུང་ངོ་།།གཞན་ཡང་འདི་ལྟར་ས་ར་ཧས་ཁྱིམ་དང་ཁྱིམ་ན་དེའི་གཏམ་སྨྲ་ཡང་།བདེ་ཆེན་གནས་ནི་ཡོངས་སུ་ཤེས་པ་མེད་ཅེས་གསུངས་སོ།།རྒྱུད་སྡེ་སོ་སོར་གསུངས་པ་རྣམས་ཚིག་མི་མཐུན་ཡང་།དོན་ལག་རྗེས་སུ་དྷཱུ་ཏཱིར་རླུང་ཐིམ་པས་འབྲས་བུ་དགའ་བ་བཞི་དྲན་ལ།དེས་དེ་ཁོ་ན་ཉིད་ཕྱིན་ཅི་མ་ལོག་པར་ངེས་ནས་བསྒོམ་པ་ལྷན་སྐྱེས་དང་།འོད་གསལ་གྱི་རྒྱུན་སྐྱོང་བ།ལམ་གྱི་སྙིང་པོར་མཛད་པ་ཅིག་ཤེས་ན།གདམས་ངག་གི་གནད་མི་འཆུག་པའི་གཟེར་ཐེབས།རྒྱུད་དོན་ལ་མི་འཇིགས་པའི་སྤོབས་པ་ཐོབ།ཚུལ་དེ་ལ་དགོངས་ནས་ས་ར་ཧས།ཟ་ཞིང་འཐུང་ལ་གཉིས་སྤྲོད་ཀྱི་དགའ་ཞིང་།།རྟག་ཏུ་ཡང་དང་ཡང་དུ་འཁོར་ལོ་འགེངས།།ཆོས་འདི་ལྟ་བུས་འཇིག་རྟེན་ཕ་རོལ་འགྲུབ་འགྱུར་ཏེ།།རྨོངས་པའི་འཇིག་རྟེན་མགོ་བོ་རྡོག་པས་མནན་ནས་སོང་།།གང་དུ་རླུང་དང་སེམས་ནི་མི་རྒྱུ་ཞིང་།།ཉི་མ་ཟླ་བ་འཇུག་པ་མེད་གྱུར་པ།།མི་ཤེས་པ་དག་གནས་དེར་སེམས་ནི་དབུགས་དབྱུང་ཞིག།མདའ་བསྣུན་གྱིས་ནི་མན་ངག་ཐམས་ཅད་བསྟན་ནས་སོང་།།ཅེས་རྨོངས་པ་རྩད་ནས་གཅོད་པའི་མན་ངག་ཐམས་ཅད་ཀྱི་གནད་བསྡུས་པར་གསུངས་སོ།།འདི་ལྟ་བུའི་མཚན་ཉིད་ཚང་བ་ལ་ནི།མན་སྙེ་ལས།ཤེས་རབ་དང་བཅས་པའི་ཐབས་དག་སྙོམས་པར་འཇུག་པ་ན།ལ་ལ་ན་དང་།ར་ས་ནའི་རླུང་དག་དྷཱུ་ཏཱིར་འཇུག་པ་ན་གཏུམ་མོ་འབར་རོ།།དེ་ཡང་ཕུང་པོ་བསྲེག་ཅིང་ཟླ་བ་འཇུ་བར་བྱེད་དོ།།ཞེས་དེ་དང་སྦྱར་བ་དེ་ལྟར་བྱང་སེམས་འཇུ་བར་བཤད་ལ།དེ་བཞིན་གཤེགས་པའི་རྡོ་རྗེས།དེའི་ཚེ་སྣ་བུག་གཉིས་རྒྱུ་བ་ལྡོག་པར་བཤད་པས།དྷཱུ་ཏཱིར་ཐིམ་པ་ཡིན་ནོ།།འདི་ནི་ཕྱིའི་སྲོག་རྩོལ་ལོ།།ཏེ་ལོ་པས།གཟུགས་སྒྲ་དྲི་རོ་འདོད་ཡོན་ལ།།སེམས་ལ་ཞེན་པ་བྱུང་བའི་ཚེ།།སྦྲང་མ་རྩི་ལ་འབྱར་དང་མཚུངས།།ཞེན་པ་ཐོང་ཅིག་ནཱ་རོ་པ།།ཞེས་སྤྱིར་གསུངས་པ་ལྟར་ཡིན་ལ།ཁྱད་པར་རིག་མའི་འདོད་ཡོན་ལ་མ་ཞེན་ཞིང་།སྟོང་པའི་ཡུལ་ལ་ཆགས་པས་སེམས་འཕྲོག་པ་དང་།ཕྱི་ནང་གི་རྟེན་འབྲེལ་ཀུན་སྒྱུ་མར་ཤེས་པ་ཤིན་ཏུ་གལ་ཆེའོ།།ཞེས་གསུངས་སོ།།གཞན་དུ་ན།ཧེ་རུ་ཀ་མངོན་འབྱུང་ལས།གསུངས་པའི་ཉེས་དམིགས་རྣམས་འབྱུང་ལ།ཁེ་ཆེ་ས་ན།ཉེན་ཡང་ཆེ་བས་བླ་མ་ཤིན་ཏུ་བསྟེན་པར་བྱ་དགོས་པར་ཡོད་པ་རྣམ་དཔྱོད་ཅན་ཡིན་ན་ཚིམ་མ་སླ་བར་ཉིན་མཚན་ཀུན་ཏུ་བརྟག་པར་རིགས་སོ།།ཐེག་པ་བླ་ན་མེད་པའི་ལམ་གྱི་མཆོག།གསང་བ་ལས་ཀྱང་ཆེས་གསང་བའི།།མན་ངག་གནད་ཀྱི་ཉིང་ཁུ་འདི་ནི།བླ་མ་རྡོ་རྗེ་འཆང་དང་དབྱེར་མ་མཆིས་པ་དེ་ཉིད་སྒོ་གསུམ་གུས་པས་མཉེས་པར་བྱས།ཡུན་རིང་དུ་བསྟེན་ཅིང་།རིན་པོ་ཆེའི་མཎྜལ་དང་བཅས་ཏེ་གསོལ་བ་བཏབ་པ་ལ་དགྱེས་བཞིན་གནང་ལ།སྔགས་ཀྱི་ཚུལ་ཉམས་སུ་ལེན་པའི་ཚུལ་གྱིས་ནན་ཏན་ཡུན་རིང་དུ་འགྲུབ་པར་བྱས་པ།ཤར་ཁ་པ་རིན་ཆེན་ཆོས་རྒྱལ་གྱིས་ཡི་གེར་འབྲི་བའི་གནང་བ་བྱུང་ནས།དགེ་ལྡན་གཟིམས་ཁང་དུ་བརྗེད་བྱང་དུ་བྱས་པའོ།།དཔེ་འདི་སུ་ལ་ཡང་མི་སྟོན་པའི་བཀའ་རྒྱ་ཡོད།།དགེའོ།།༈མི་བསྐྱོད་པའི་རྗེས་དྲན་གྱི་སྐབས་སུ།རྩ་རྒྱུད་ལས་ཞེས་འབྱུང་ཡང་།སྐུ་གསུང་ཐུགས་དང་ཆགས་པ་རྣམས།།དཔྲལ་བ་ལ་སོགས་རྣམས་ལ་འགོད།།སྭཱཧཱ་གསང་བ་གཙུག་ཏོར་དང་།།དེ་ནས་པདྨ་རྣམས་སྦྱང་བྱ།།ཧཱུཾ་སྐྱེས་རྡོ་རྗེ་དང་ལྡན་པ།།ཤེས་རབས་ཐབས་ཀྱི་རྒྱུ་ཉིད་དོ།།ཧཱུཾ་ལས་བདག་གི་རྡོ་རྗེ་ཉིད།།རྩེ་མོ་ལྔ་པ་རྣམ་པར་བསམ།།དེ་དབུས་པདྨ་འདབ་བརྒྱད་པ།།ཨ་ཡིག་ལས་ནི་རབ་ཏུ་བརྟག།དེ་ལྟར་བདེ་བཅས་རྡོ་རྗེ་ཉིད།།པདྨ་ལ་ནི་རབ་ཏུ་བཞག།རྣལ་འབྱོར་པ་དེས་ཧཱུཾ་ཕཊ་བརྗོད།།བྷ་ག་ལིང་གས་རབ་མནན་པས།།མངལ་དུ་རྡོ་རྗེ་འཛིན་པའི་རྒྱུ།།བྱང་ཆུབ་སེམས་ནི་སྤྲོ་མི་བྱ།།ལམ་གསུམ་པོ་ནི་མ་ལུས་པ།།སངས་རྒྱས་སྐུ་གསུང་ཐུགས་བསྒོམ་བྱ།།ཅེས་ཟེར་བ་གཅིག་བཤད་དོ།།ད་རུང་མཁས་པས་དོན་ལ་དཔྱད་ནས་ཞུས་དག་པར་མཛོད་ཅིག༈རྗེ་བཙུན་དམ་པ་དམིགས་པ་མེད་པའི་ཐུགས་རྗེ་ཆེན་པོ་དང་ལྡན་པ་རྣམས་ལ་ཕྱག་འཚལ་ལོ།།སྐུ་གསུང་ཐུགས་ཀྱི་རྡོ་རྗེ་གསུམ་གྱི་ས་བོན་ངེས་དོན་བཤད་རྒྱུད་རྡོ་རྗེ་ཕྲེང་བ་ལས་གསུངས་པ་ལྟར་གྱི་དོན་བཤད་པར་བྱ་སྟེ།དེ་ཡང་རྒྱུད་ལས།ཨོཾ་ནི་སྐུ་ཡི་རྡོ་རྗེ་ཡི།།སྙིང་པོ་རུ་ནི་ཡང་དག་བཤད།།ཡི་གེ་ཨ་དང་ཡི་གེ་ཨོ།།ཡི་གེ་མ་ཞེས་བྱ་བ་གསུམ།།ཨ་ནི་ཆོས་འཁོར་པདྨར་གནས།།རླུང་གི་དཀྱིལ་འཁོར་ལ་ནི་ཁྱབ།།དེ་ཉིད་ཁོ་ནར་རླུང་ཆེན་པོ།།སྲོག་ཅེས་བྱ་བ་ཐམས་ཅད་གསུང་།།ཅེས་དང་།ཨོཾ་ནི་ལོངས་སྤྱོད་འཁོར་ལོར་གནས།།མེ་དང་ཉི་མ་འདྲ་བ་ཡི།།མགྲིན་པའི་མཐར་གནས་སྤྱི་གཙུག་མཐར།།ཁྱབ་པ་གཟི་བརྗིད་ཀྱི་ནི་ལུས།།ཞེས་དང་།ཡི་གེ་མ་ནི་ཐིག་ལེ་ཙམ།།མཐོ་བའི་གནས་ནི་སོར་བཅུ་གཉིས།།རྒྱལ་པོའི་གཙུག་ཏོར་གནས་ན་གནས།།ཞེས་གསུངས་ཏེ།ཨ་དང་ཨུ་དང་མ་གསུམ་བསྡོམས་པ་ལས།ཨོཾ་དུ་འགྱུར་བ་ཙམ་སྒྲ་པ་རྣམས་ཀྱིས་ཤེས་ཀྱང་།དེའི་མཚོན་དོན་མི་ཤེས་པས།དེའི་མཚོན་དོན་ནི་ཡི་གེ་ཨ་ནི་དེའི་པདྨར་གནས་པའི་སྲོག་འཛིན་གྱི་རླུང་མཚོན་པ་ཡིན་ལ།སྲོག་འཛིན་གྱི་རླུང་དེ་རླུང་གི་འཁོར་ལོ་ལ་ཁྱབ་ཅེས་པ།སྲོག་འཛིན་གྱི་རླུང་སྙིང་ཁར་གཟ